## Naredba o izmjeni Naredbe o mjerama zaštite životinja od zaraznih i nametničkih bolesti i njihovom financiranju u 2009. godini

### NN 100/2009 (19.8.2009.), Naredba o izmjeni Naredbe o mjerama zaštite životinja od zaraznih i nametničkih bolesti i njihovom financiranju u 2009. godini

MINISTARSTVO POLJOPRIVREDE, RIBARSTVA I RURALNOG RAZVOJA

2579

Na temelju članka 12. stavaka 1., 2. i 3. i članka 17. stavka 3. Zakona o veterinarstvu (»Narodne novine«, broj 41/07 i 155/08), ministar poljoprivrede, ribarstva i ruralnog razvoja donosi

NAREDBU

O IZMJENI NAREDBE O MJERAMA ZAŠTITE ŽIVOTINJA OD ZARAZNIH I NAMETNIČKIH BOLESTI I NJIHOVOM FINANCIRANJU U 2009. GODINI

I.

U Naredbi o mjerama zaštite životinja od zaraznih i nametničkih bolesti i njihovom financiranju u 2009. godini (»Narodne novine«, broj 151/08) u glavi III. točka 23. Tuberkuloza mijenja se i glasi:

»1) Sva goveda starija od 6 tjedana moraju biti tuberkulinizirana jednom godišnje.

2) Goveda starija od 6 tjedana koja se uvode u stado u kojem su sva goveda starija od 6 tjedana tuberkulinizirana s negativnom reakcijom i kao takva upisana u elektronsku bazu podataka o tuberkulinizaciji, kako je navedeno u stavku 8. ove podtočke, moraju biti tuberkulinizirana tijekom 30 dana prije uvođenja u stado ili unutar 30 dana nakon uvođenja u stado. Kad se tuberkulinizacija provodi nakon uvođenja u stado, novouvedena goveda moraju biti fizički odvojena od drugih životinja u stadu na način da se izbjegne izravni ili neizravni kontakt s drugim životinjama sve do dobivanja negativne reakcije na tuberkulinizaciju.

3) Iznimno od stavka 1. ove točke tuberkulinizaciju nije potrebno ponovo provoditi kod uvođenja junadi za tov na gospodarstvo ukoliko su ista tuberkulinizirana kao telad ili ako potječu s gospodarstva koje ima status službeno slobodnog od tuberkuloze u skladu s uvjetima određenim u Pravilniku o veterinarsko-zdravstvenim uvjetima za stavljanje u promet goveda i svinja, (»Narodne novine«, broj 154/08) te ako se nakon uvođenja na gospodarstvo goveda drže u zasebnim proizvodnim jedinicama, a nisu namijenjeni za rasplod nego isključivo za klanje.

4) Sve rasplodne svinje u uzgojima brojnijim od 20 krmača, nazimica i nerastova, moraju biti tuberkulizirane do 31. svibnja tekuće godine na cijelom području Republike Hrvatske.

5) Sva rasplodna goveda i svinje moraju biti tuberkulinizirana prije uvođenja u uzgoj.

6) Ovlašteni veterinari u klaonicama moraju voditi posebnu evidenciju o svakom utvrđenom slučaju tuberkuloze goveda i svinja te o nalazu izvijestiti nadležnog veterinarskog inspektora u mjestu podrijetla tuberkulozne životinje.

7) Patoanatomska dijagnoza (nalaz pregleda trupa na liniji klanja) mora biti potvrđena u ovlaštenom laboratoriju.

8) Podatke o provedbi i rezultatima tuberkulinizacije goveda ovlašteni veterinar upisuje u elektronsku bazu, koju za potrebe Ministarstva poljoprivrede, ribarstva i ruralnog razvoja, Uprave za veterinarstvo, vodi Hrvatska poljoprivredna agencija. Za ispis Obrasca za evidentiranje podataka o tuberkulinizaciji (Obrazac 2c) i upis rezultata tuberkulinizacije goveda, ovlašteni veterinar koristi web-aplikaciju dostupnu na web-stranicama Hrvatske poljoprivredne agencije. Popunjeni Obrazac 2c, ovlaštena veterinarska organizacija mora čuvati 3 godine.

9) Na području epizootiološke jedinice u kojoj je tijekom 2008. godine utvrđen pozitivan slučaj tuberkuloze nadležni veterinarski inspektori dužni su obavljati pojačani nadzor nad provođenjem tuberkulinizacije.

10) Na području Sisačko-moslavačke županije goveda moraju biti tuberkulinizirana prije izgona na ispašu, a najkasnije do 28. veljače 2009.«

II.

Ova Naredba stupa na snagu danom objave u »Narodnim novinama«.

Klasa: 322-01/09-01/151

Urbroj: 525-06-3-0583/09-1

Zagreb, 6. kolovoza 2009.

Ministar
Petar Čobanković, v. r.

Naredba, NN 100/2009-2579